ITEL บวก 4.39% ลุ้นปี 60 โตก้าวกระโดด – ตุน backlog เพียบ!
ITEL บวก 4.39% ลุ้นปี 60 โตก้าวกระโดด - ตุน backlog เพียบ! ล่าสุด ณ เวลา 14.51 น. ราคาอยู่ที่ 11.90 บาท บวก 0.50 บาท หรือ 4.39% สูงสุดที่ 11.90 บาท ต่ำสุดที่ 11.30 บาท มูลค่าซื้อขายที่ 112.65 ล้านบาท โบรกฯ แนะ “ซื้อ” ชูเป้า 15 บาท คาดกำไรปี 60 โตกว่าเท่าตัว 
3 มี.ค. 2560

ผู้สื่อข่าวรายงานว่า ราคาหุ้นบริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 14.51 น. ราคาอยู่ที่ 11.90 บาท บวก 0.50 บาท หรือ 4.39% สูงสุดที่ 11.90 บาท ต่ำสุดที่ 11.30 บาท มูลค่าซื้อขายที่ 112.65 ล้านบาท 

นายณัฐนัย อนันตรัมพร กรรมการผู้จัดการ ITEL เปิดเผยว่า บริษัทคาดกำไรสุทธิในปี 60 จะเติบโตก้าวกระโดดจากปีก่อนที่มีกำไร 67.24 ล้านบาท ตามทิศทางการเติบโตของรายได้ที่บริษัทตั้งเป้าเติบโตราว 30% จากปีก่อนที่มีรายได้ 809 ล้านบาท เนื่องจากความต้องการเช่าโครงข่ายใยแก้วนำแสงมีเพิ่มขึ้นอย่างต่อเนื่อง ซึ่งบริษัทคาดว่าจะมีลูกค้าเข้ามาใช้บริการเพิ่มขึ้นอย่างต่อเนื่อง ปัจจุบันมีสัญญาเช่าอยู่ในมือแล้ว 802 ล้านบาท ซึ่งจะรับรู้เป็ฯรายได้ในปีนี้ราว 40-50%
นอกจากนี้ บริษัทยังมีงานรับเหมาติดตั้งโครงข่ายใยแก้วนำแสงที่คาดว่าจะได้รับจากโครงการประชารัฐเพิ่มเติม จากปัจจุบันมีงานรับเหมาในมือแล้วราว 183 ล้านบาท ซึ่งจะรับรู้รายได้ในปีนี้ราว 70-80% ส่วนธุรกิจให้บริการเช่าพื้นที่ดาต้าเซ็นเตอร์มีผู้เช่าเต็มแล้วสำหรับศูนย์แห่งที่ 1 หรือคิดเป็นมูลค่าสัญญาเช่าในปีนี้ราว 148 ล้านบาท และบริษัทยังอยู่ระหว่างก่อสร้างดาต้าเซ็นเตอร์แห่งที่ 2 คาดว่าจะแล้วเสร็จในช่วงครึ่งปีหลัง ปัจจุบันมีสัญญาเช่าล่วงหน้ามาแล้ว 30%
“ภาพรวมธุรกิจในปี 60 และในอนาคต มองว่าธุรกิจ Data Service ของบริษัทฯ มีแนวโน้มที่ดี จากความครอบคลุมของโครงข่ายถึง 75 จังหวัด ทำให้โครงข่ายมีเสถียรภาพมากขึ้นและสร้างความพึงพอใจให้ลูกค้าได้มากขึ้น ประกอบกับการที่บริษัทฯ สามารถพิสูจน์ตนเองจนสร้างความน่าเชื่อถือกับลูกค้าได้ ทำให้บริษัทฯ มีความได้เปรียบในการแข่งขันมากขึ้น ดังนั้น รายได้จะมีแนวโน้มเพิ่มสูงขึ้นจากปริมาณการใช้งานของลูกค้าเช่าวงจร ซึ่งบริษัทฯ เน้นกลุ่มเป้าหมายที่เป็นผู้ให้บริการโทรคมนาคมและบริษัทเอกชนทั่วไป โดยปัจจุบันได้เพิ่มทีมงานทางด้านการขายเพื่อรองรับกับโอกาสทางการค้าที่เพิ่มสูงขึ้น และรองรับการใช้งานจากประเทศเพื่อนบ้าน”นายณัฐนัย กล่าว
ในปีนี้บริษัทตั้งงบลงทุนราว 300 ล้านบาท โดยจะใช้ขยายดาต้าเซ็นเตอร์แห่งที่ 2 ราว 35 ล้านบาท และส่วนที่เหลือจะใช้ในการลงทุนขยายโครงข่ายใยแก้วนำแสง เพื่อรองรับการให้บริการที่มีประสิทธิภาพอย่างต่อเนื่อง
ส่วนแผนการขยายธุรกิจโทรคมนาคมในประเทศเมียนมานั้น บริษัทคาดว่าจะเห็นความชัดเจนในช่วงไตรมาส 2/60 หลังจากบริษัทได้จัดตั้งบริษัทย่อย คือ อินเตอร์ลิ้งค์ เมียนมา ไปเป็นที่เรียบร้อยแล้ว
               
ด้าน บล.บัวหลวง แนะนำ “ซื้อ” ราคาเป้าหมาย 15 บาท/หุ้น โดยคาดกำไรไตรมาส 1/60 เติบโตได้ดีทั้งจากปีก่อนและจากไตรมาสก่อน จากคาดอัตรากำไรของ บริษัทจะเริ่มปรับตัวสูงขึ้น และรายได้ธุรกิจ Data service รายได้ที่เติบโต จากการเริ่มให้บริการกับ AIS ในเส้นทางภาคใต้ ซึ่งเรามองว่าบริษัทมีโอกาสที่จะขยายบริการให้กับ AIS ในภูมิภาคอื่นๆ ด้วยฐานลูกค้าที่หลากหลายที่หนุนการเติบโตกว่า 337 ราย คิดเป็นจำนวน 6,700 วงจร (เพิ่มขึ้นจากลูกค้า 242 ราย และ 2,900 วงจรในปีที่แล้ว) 
โดยประมาณการกำไรปี 2560 ของฝ่ายวิจัยที่คาดกำไรจะเติบโตเท่าตัวเป็น 140 ล้านบาท ยังคงไม่เปลี่ยนแปลง คาดธุรกิจ Data service รายได้ที่เติบโตอย่างก้าวกระโดด 40-50% ต่อปี จะเป็นปัจจัยหลักในการผลักดันผลประกอบการ ในขณะที่บริษัทมีค่าเสื่อมราคาซึ่งเป็นต้นทุนคงที่ส่วนใหญ่ และแผนการลงทุน (CAPEX) ของบริษัทอยู่ที่ราวปีละ 200 ล้านบาท ซึ่งนับว่าไม่ได้เพิ่มขึ้นอย่างมีนัยยะเมื่อเทียบกับรายได้ที่เติบโตขึ้น  